88. schôdza NR SR - 8.deň - A. dopoludnia
Dátum: 2023-03-24
Poslanec: Zemanová, Anna (SaS)
Druh vystúpenia: Vystúpenie v rozprave

80. Ďakujem pekne za slovo. Ja som sľúbila, že ešte doplním moje vystúpenie o konkrétne čísla a dáta. Dala som si spracovať takú evidenciu ohľadom údajov z overených zdrojov. Takže sú, tieto údaje sú k 17. marcu 2023. Ukrajinské orgány k tomuto dátumu presne identifikovali najmenej 16 226 deportovaných detí, ale odhadujú, že ich počet dosahuje približne 150-tisíc. Rusko uvádza číslo viac ako 700-tisíc zadržiavaných ukrajinských detí. Aj poviem, ako sa k takémuto číslu asi dostali. Sú to čísla, ktoré sú naozaj neuveriteľné, a tie nás aj viedli k tomu, že sme chceli si tieto informácie overiť. Organizácia Spojených národov uviedla, že obvinenia sú dôveryhodné a že ruské sily posielajú ukrajinské deti do Ruska na adopciu v rámci rozsiahleho programu. Je potvrdené, že ruské sily násilne premiestňovali ukrajinské deti bez ich súhlasu, klamali im, že ich rodičia opustili, využívali ich na propagandu, zakladali letné tábory pre ukrajinské siroty a vlasteneckú výchovu a rustifikovali ich. Podľa národného informačného úradu Ukrajiny a platformy Deti vojny, ktorá je vytvorená ministerstvom pre reintegráciu spolu s národným informačným úradom z poverenia kancelárie prezidenta Ukrajiny, sa uvádza, že k 17. marcu 2023 bolo 464 detí zabitých, podľa údajov generálnej prokuratúry, 935 zranených, 385 nezvestných podľa národnej polície Ukrajiny, 10 486 nájdených podľa národnej polície Ukrajiny a 16 226 deportovaných podľa národného informačného úradu, 308 vrátených. Počet, presný počet postihnutých detí nie je možné stanoviť z dôvodu aktívnych bojov a dočasnej okupácie časti územia Ukrajiny. Tieto údaje však nemusia odrážať skutočný počet násilne premiestnených detí, keďže v súčasnosti prebiehajú aktívne vojenské operácie a časť územia Ukrajiny je okupovaná. Okrem toho Rusko bráni prístup k informáciám týkajúcich sa takzvaných evakuačných procesov. Tieto prekážky sú vytvárané tak aj pre príslušné orgány Ukrajiny, ako aj pre medzinárodné organizácie, napríklad UNICEF alebo medzinárodný Červený kríž, tak aj pre zástupcov občianskej spoločnosti. Ale práve zdroje od rôznych humanitárnych organizácií sú veľmi dôležité, lebo opisujú deportácie detí a konkrétne sieť prevychovaných (prevýchovných, pozn. red.) táborov ohľadom systematického premiestňovania z Ukrajiny do siete týchto prevýchovných a adopčných centier. Tie sa nachádzajú na ruskom okupovanom Kryme a v kontinentálnom Rusku. Výskumníci identifikovali 43 inštitúcií, v ktorých boli deti z Ukrajiny držané od 24. februára 2022, keď Rusko napadlo Ukrajinu. Väčšina z nich sú zdravotné tábory, kam sa deti privážajú údajne na rekreáciu, zatiaľ čo iné sú zariadenia slúžiace na umiestnenie detí do pestúnskych rodín alebo na adopciu Ruska. Z týchto zistení vyplýva, že väčšina táborov sa podieľala a podieľa na proruských prevýchovných snahách a niektoré tábory poskytovali deťom vojenský výcvik alebo pozastavovali návrat detí k rodičom na Ukrajine. Toľko fakty. Tie iné informácie, myslím si, že už v rozprave mojich kolegýň, ktoré sme spoločne strávili čas na služobnej ceste na Ukrajine, odzneli. Ale toto sú fakty, toto sú čísla, ktoré treba, aby odzneli. Toto sú informácie, ktoré poukazujú na to, že na Ukrajine sa naozaj dejú činy, ktoré hovoria o genocíde ukrajinského národa. Ďakujem.